Vermiste seun se liggaam gevindFoto: Facebook. Die soektog na die 16-jarige tienerseun wat sedert Maandagmiddag vermis was nadat hy in die see by Blythedale-strand aan die KwaZulu-Natalse kus verdwyn het, het Woensdagmiddag tragies geëindig. Paul Herbst, woordvoerder van IPSS Medical Rescue, het gesê dié nooddiens, lewensredders van Kwadukuza, asook polisielede het Donderdag oproepe ontvang van KwaduKuza‑lewensredders by Zinkwazi-strand dat ŉ lid van die publiek ŉ liggaam sowat een km noord van die Zinkwazi-skibootklub gewaar het. “Sy liggaam het sowat twee km noord van Zinkwasi-strand uitgespoel,” het Herbst gesê. Volgens hom is hulle tans besig om die liggaam van die toneel te verwyder en aan die plaaslike owerhede te oorhandig. Maroela Media het vroeër berig die soektog na die seun is Dinsdag en Woensdag voortgesit ten spyte van ongure weerstoestande. Die seun het Maandag omstreeks 17:00 in die see by die Blythedale-strand geswem toe hy blykbaar in die moeilikheid beland het. ŉ Polisiebeampte wat nie aan diens was nie, het gesien hoe die leerder van die woonbuurt Gledhow by Stanger, sowat vyf km van die kus af, deur die see ingetrek word. Die beampte het IPSS sowel as die plaaslike brand-en-reddingsdiens daarvan in kennis gestel.